runetrust/blame-folketinget-dk huggingface dataset:
Christine Antorini (S), 2013-11-13:
Det er jo sådan, at konflikten både berørte det kommunale og det statslige område.
Og når vi taler om folkeskolerne, kan vi se, at det er et kommunalt anliggende.
Det er kommunerne, der har ansvaret for kommunernes budget, herunder også, hvad man vil med de sparede midler.
Det er så mit indtryk, at langt de fleste har valgt at føre de sparede midler tilbage i kommunen.
Ser vi på det statslige område, der også blev berørt af konflikten, så kan vi se, at af den tilskudslovgivning, der er, følger det, at skolerne forudsættes at have gennemført den undervisning, som de skal, det er deres tilskud betinget af.
Derfor vil det betyde, at de statsfinansierede skoler ikke kommer til at miste nogen udgifter på grund af konflikten, da den aktivitet så i givet fald vil blive afholdt på et andet tidspunkt.
René Christensen (DF), 2013-11-13:
Goddag minister.
Kan ministeren bekræfte, at ministeren er enig i, at de lønomkostninger, der blev sparet under lærerstrejken tidligere i år, skal tilbageføres til skoleområdet?
Mette Frederiksen (S), 2013-11-13:
Vi ændrer det jo sådan, at man ikke længere skal afklare, hvor mange timer mennesker kan arbejde.
Man kan vende den rundt og sige, at selv om livet kan være svært, selv om et handicap kan drille, selv om en sygdom kan begrænse, selv om sociale problemer kan spænde ben, så vil vi gerne have, at mennesker kan få lov til at være med alligevel.
Så hele opgaven er ikke længere at vurdere, hvor lidt folk kan på grund af sygdom eller handicap, men snarere at skabe fundamentet for, at flere mennesker kan få lov til mere.
René Christensen (DF), 2013-11-13:
Nu er ministeren jo en del af regeringen, og det her er altså det, som regeringen har lavet aftale med KL om, og det er det, som kommunerne får at vide ligger i aftalen tilbage fra den 5. juni 2013.
Der har regeringen lavet den aftale med KL, at man nu kan bruge de her sparede midler på 1 mia. kr på at servicere de ledige.
Det vil jo sige, at den diskussion, der har været om de her midler, som jeg er fuldstændig enig med ministeren i skal blive ude i kommunerne – de penge skal tilbage til skoleområdet, så de kan blive brugt til undervisning, til øget it og andre ting – har været ført på et helt forkert grundlag, når nu regeringen har truffet den her beslutning.
Holger K. Nielsen (SF), 2013-11-13:
Der er da mange vanskelige opgaver i SKAT, bl.a. fordi partiet Venstre simpelt hen har misrøgtet det igennem mange år – har misrøgtet SKAT i den tid, der har været Venstreskatteministre.
Venstre har gjort det endnu værre for de ansatte i SKAT gennem de hetzkampagner, som Venstre har været i gang med i offentligheden.
Der er mange meget vanskelige opgaver.
Så kommer så de effektiviseringer ind her oveni, og dem tror jeg vi alle sammen gerne ville have været foruden, men det er en del af de planer, der har været, og som jo i øvrigt også blev skabt under de tidligere borgerlige regeringer, og som vi har videreført, fordi vi mener, det er vigtigt at effektivisere.
Skulle vi så ikke af respekt for ledelsen i SKAT, af respekt for de mennesker, der arbejder i SKAT, lade være med at slå politisk plat på det her i Folketingssalen.
Det, Venstre kører i øjeblikket, handler om noget helt, helt andet end de ansatte i SKAT.
Jeg synes simpelt hen ikke, det er folketingsmedlemmer værdigt at køre den her debat op i dag.
Det må jeg sige.
Hans Christian Schmidt (V), 2013-11-13:
For nogle er det bedste forsvar jo et angreb, og det er det, skatteministeren laver.
Vi har desværre set det flere gange.
Skatteministeren kan ikke tale sig uden om det her.
Det var skatteministeren, der stod over for os og sagde: Jeg vil ikke sætte mig ind i det.
Jeg vil overhovedet ikke orientere mig om noget.
Jeg ved slet ingenting.
Nu står skatteministeren så og siger, at det er noget, der berører ham.
Det tror jeg da gerne.
Men nu vil jeg gerne vide, om det kan række til, at skatteministeren også vil prøve at sætte sig ind i det her stof, som skatteministeren indtil nu har sagt han ingen kendskab har til og heller ikke vil have kendskab til.
Jeg synes, skatteministeren skulle skaffe sig kendskab til det.
Så kunne det også være, at skatteministeren kunne påvirke det.
Holger K. Nielsen (SF), 2013-11-13:
Jeg har været ude at snakke med medarbejderne på skattecentrene, også dér, hvor hr. Hans Christian Schmidt er valgt.
Jeg har haft mange udmærkede diskussioner med dem.
Derfor er det fuldstændig utroligt, at man skal høre Venstre stå her i dag og gøre sig til talsmand for, at man nu ønsker at gøre noget for medarbejderne i SKAT, når Venstre har kørt den ene hetzkampagne efter den anden mod medarbejderne i SKAT.
Det synes jeg bare ikke at jeg vil stå her og finde mig i uden videre.
Jeg synes ikke, det er rimeligt at anklage mig for, at jeg ikke sætter mig ind i sagerne.
Jeg har været ude at snakke med folk i skattecentrene, jeg har sat mig ind i den måde, de arbejder på, men der er tale om en meget vanskelig ledelsesopgave i dag, bl.a. med de afskedigelser, der skal være.
Og der synes jeg ærlig talt, at politikerne her i Folketinget i respekt for den ledelse, der er i SKAT, lige skulle tage at dæmpe sig lidt, stikke piben en lille smule ind i forhold til den meget alvorlige situation, der er i SKAT i øjeblikket.
Hans Christian Schmidt (V), 2013-11-13:
Skatteministeren forsøger at bruge megen tid på at fortælle, at modstanderne slår plat og tænk, at man vil diskutere det her.
Jeg tror faktisk, at der er mange mennesker i Danmark, der synes, at det er en meget relevant debat, vi har.
Og jeg tror faktisk også, der er mange mennesker, der er forundret over, at landets egen skatteminister siger: På denne dag har jeg ikke engang sat mig ind i hvad der sker.
Jeg ved ikke engang, hvad der sker.
Jeg kan godt se, at skatteministeren ser sur ud, men så kunne skatteministeren da bare sige, når jeg spørger: Ja, jeg vil gå over og lade mig orientere og sætte mig ind i det.
Det er da sådan, at der må sidde mennesker derude, der synes, at det dog alligevel er for galt, at skatteministeren står her og siger, at han ikke kan drages til ansvar for noget.
Jeg har ikke engang spurgt til nogle byer eller noget som helst, jeg har bare spurgt, om skatteministeren vil sætte sig ind i det her stof.
Nej, siger skatteministeren, det må nogle andre gøre, det er først, når beslutningerne er truffet, at jeg så kommer og står til ansvar.
Men sådan kommer det ikke til at gå, vil jeg sige til skatteministeren.
Så må vi finde en anden model.
Holger K. Nielsen (SF), 2013-11-13:
Der er forskellige effektiviseringer i gang i SKAT i øjeblikket, og det er en særdeles vanskelig opgave, som SKATs ledelse er i gang med.
Jeg synes ærlig talt ikke, det er rimeligt, at man står her i Folketingssalen på en så alvorlig dag, som tilfældet er i SKAT, hvor så mange bliver prikket, og forsøger at slå politisk plat på det, for det er det, som vi hører her i dag.
Jeg synes ikke, det er ordentligt.
Det må jeg sige.
Og det, jeg bare kan sige, er, at vi i den fremtidige planlægning af skattecentrene vil tage vidtgående geografiske hensyn.
Anne-Mette Winther Christiansen (V), 2013-11-13:
Det var arbejdsopgaverne, jeg spurgte til.
Der sidder i dag folk i Grenaa, der er blevet prikket, og det vil jo sige, at de er blevet fyret.
Og vi har kunnet læse på Twitter, at skattechefen selv har skrevet, at i dag jo er en frygtelig dag, men at han håber, at det bliver håndteret ordentligt.
Det er dog imponerende – ja, undskyld, jeg synes faktisk det modsatte, men vi skal passe på med ironi – at man vælger at fortælle på Twitter, at man skal ud at fyre folk i dag.
Det er, som om det sådan er den helt store besked, man kan give.
Bliver arbejdsopgaverne liggende, hvor de har ligget indtil videre?
Holger K. Nielsen (SF), 2013-11-13:
Jamen jeg kan kun svare, som jeg har gjort tidligere.
Jeg vil ikke forholde mig til, hvordan de enkelte skattecentre skal placeres fremover.
Det, jeg bare siger, er, at der vil blive taget vidtgående geografiske hensyn i den fremtidige lokalisering af skattecentrene, og det betyder, at vi naturligvis også vil tage hensyn til yderområderne.
Anne-Mette Winther Christiansen (V), 2013-11-13:
Det ville ikke blive godkendt, hvis en elev kom med en sådan besvarelse.
Det handler om, at jeg spørger, om man vil garantere, at skattecentrenes opgaver ikke bliver centraliseret og flyttet til større byer.
København er hovedstaden, der er andre byer i Danmark, og jeg vil gerne være sikker på, at skatteministeren forstår, at vi faktisk repræsenterer tre meget stærke yderområder i dag i de spørgsmål, men vi mangler at få svar på, om Grenaas arbejdsopgaver bliver centraliseret og flyttet til Århus, hvad man jo er ved at gøre.
Nogle af de ansatte er også blevet prikket i dag.
Jeg vil gerne spørge skatteministeren: Er det sådan?
Og så prøver jeg at spørge helt specifikt til bynavne: Er det sådan, at man forventer, at alle de større arbejdsopgaver bliver flyttet til Aalborg, Aarhus og Odense – og så lader jeg være med at nævne København, for den har skatteministeren jo selv været inde omkring.
Holger K. Nielsen (SF), 2013-11-13:
Tak for spørgsmålet.
Jeg vil gerne igen starte med at sige, at det er regeringens mål at skabe en holdbar fremgang i beskæftigelsen og velstanden.
Det betyder bl.a., at vi skal sikre en så effektiv offentlig sektor som muligt.
Det er med til at frigøre ressourcer, som kan prioriteres til andre vigtige formål.
Det er ligeledes et vilkår, at SKAT – ligesom resten af den offentlige sektor – skal effektivisere opgaveløsningen, det vil sige producere mere med færre ressourcer.
Jeg hæfter mig særligt ved, at SKAT siden 2005 har formået at gennemføre en omfattende effektivisering, uden at andelen af arbejdspladser hos SKAT i de enkelte landsdele har ændret sig væsentligt siden 2006; det fremgår af mit svar på spørgsmål 30 og 31, almindelig del, til Folketingets Skatteudvalg.
Vi har tidligere på dagen også været rundt om de hensyn, der skal tages, når den fremtidige placering af skattecentre skal fastlægges.
Hensyn til bl.a. en fortsat landsdækkende organisation med medarbejdere, faglige miljøer og en effektiv opgaveløsning kan de fleste sikkert blive enige om er gode og rigtige hensyn, men det er også hensyn, som af og til kan være indbyrdes modstridende.
Der er behov for en grundig analyse, inden den fremtidige placering fastlægges.
Derfor kan jeg sige, at der ikke er truffet beslutning om, hvilke skattecentre der vil blive nedlagt fremadrettet.
Jeg kan dog sige, at det ikke er hensigten at centralisere skatteopgaverne i København.
Men præcis hvor skattecentrene vil komme til at ligge, kan jeg ikke svare på i dag.
Anne-Mette Winther Christiansen (V), 2013-11-13:
Kan ministeren garantere, at de arbejdsopgaver, som varetages af skattecentrene i bl.a. yderområderne, ikke centraliseres i større byer?
Holger K. Nielsen (SF), 2013-11-13:
Jeg er fuldstændig enig med hr. Bonnesen i, at det er et spørgsmål, som optager mange mennesker, men man vil have et svar, før der er lavet ordentlige analyser.
Jeg synes i og for sig, det er rimeligt, at man tænker sig om, før man træffer så vidtgående beslutninger, og det er bare det, jeg beder om muligheden for at kunne gøre, i stedet for at Venstre som her kører frem.
Jeg kan måske godt have en fornemmelse af, hvad baggrunden for det er – det skal jeg ikke komme nærmere ind på her – men jeg synes ikke, at den måde, som Venstre fører sig frem på her, er udtryk for seriøs politik.
Erling Bonnesen (V), 2013-11-13:
Ministeren siger, at det er populisme at spørge ind til tingene, og at man pisker en stemning op.
Det forstår jeg simpelt hen ikke, men det er jo også tydeligt, i hvert fald for mig at se, at ministeren er presset.
Vi skal hale svarene ud af ham, og de kommer så også sådan i meget, meget små step.
Men når det er, at vi får masser af henvendelser fra nogen, der går på, om det er i deres område at skattecenteret skal nedlægges, og at det får store konsekvenser, så kan det da ikke være populisme at spørge om det.
Jeg går ud fra, at ministeren selv, da man gik til valg, har været meget bekendt med det, og man netop ville styrke områderne og ikke svække dem.
Så hvilke konsekvenser får det?
Holger K. Nielsen (SF), 2013-11-13:
Den her sag kører som andre sager.
Jeg aner ikke, hvad det er, hr. Hans Christian Schmidt hentyder til, når han står her og fortæller om, hvad forskellige embedsmænd går rundt og siger.
Jeg har ingen anelse om, hvad det er, han hentyder til.
Det, jeg bare siger, er, at beslutningen om den fremtidige lokalisering af SKAT ikke er truffet endnu, og der bliver først truffet beslutning desangående, når sagen har været omkring mit skrivebord.
Det har den ikke været endnu, og jeg kan ikke sige, præcis hvornår den kommer forbi mit skrivebord.
Anne-Mette Winther Christiansen (V), 2013-11-13:
Det er jo ikke kun de andres skyld.
Man kan ikke bare sige, at det er de andre, der er de dumme i dag.
Vi kommer fra de områder, og vi kender de mennesker, der bor der.
Vi kender også de mennesker, der arbejder der.
Og det har stor betydning, hvis det ikke er ministeren bekendt, at der er statslige arbejdspladser placeret i yderområder.
Så det undrer mig såre, at skatteministeren ikke sætter sig ind i, at dengang planen blev lagt i 2005, var det efter nøje overvejelser af den daværende skatteminister, hvor de centre skulle placeres for at styrke og fastholde arbejdspladser i yderområder.
Holger K. Nielsen (SF), 2013-11-13:
Det vil også være nøje overvejelser fra denne skatteministers side.
Når jeg derfor ikke vil stå her og besvare de spørgsmål, som Venstres folketingsmedlemmer stiller mig i dag, er det, fordi de analyser endnu ikke er færdiggjort.
Som jeg sagde, er det da rimeligt, at man analyserer det ordentligt, før man træffer så vidtgående beslutninger.
Jeg er enig i, at det er store beslutninger, og det får store konsekvenser for de mennesker, der arbejder de steder.
Det har store konsekvenser for lokalområderne.
Derfor synes jeg i og for sig ikke, at det er en rimelig måde at diskutere på, nemlig at jeg, mens man stadig væk er på et forberedende stade, hvor man stadig væk analyserer tingene, og før man er kommet dertil, skal svare på, hvordan det endelige resultat skal være.
Jamen det er der bare ikke noget grundlag for at sige.
Det er jo derfor, jeg synes, at det er helt urimeligt, at Venstre på den måde skaber frygt, skaber usikkerhed.
Der er jo intet grundlag for at sige det, som bliver sagt her.
Og derfor synes jeg, at man lige skulle tage det roligt.
Lad os vente at se, når vi spiller ud med den fremtidige lokalisering.
Det gør vi på et tidspunkt.
Jeg ved ikke hvornår, for den sag har ikke været på mit skrivebord endnu.
Jeg synes ikke, det er rimeligt, at der på den måde bliver skabt usikkerhed og frygt, for der er ikke noget grundlag for at sige det, som bliver sagt her af spørgeren.
Anne-Mette Winther Christiansen (V), 2013-11-13:
Jeg beklager altså, at skatteministeren ikke har taget sig af opgaven og sat sig ind i den og defineret den præcis, inden han kom med sit udspil i går, hvor han ønskede en særlig arbejdsopgave løst, men ikke havde gjort sig en overvejelse om, hvordan det så egentlig skulle foregå.
Jeg føler mig ret bekræftet i, eftersom jeg ikke fik et svar, at efter den her runde, der nu har været, med fyringer i dag, så vil der procentvis være flere arbejdspladser i Aarhus end i yderområder, fordi der vil blive fyret eller flyttet flere i yderområder, end der vil blive inde på det store skattecenter i den store by.
Holger K. Nielsen (SF), 2013-11-13:
Jamen jeg er fuldstændig enig i, at det her har stor betydning for de områder, hvor skattecentrene er i øjeblikket.
Det er der jo ikke nogen som helst uenighed om.
Det, jeg bare siger, er, at der i øjeblikket foregår et analysearbejde desangående.
Det analysearbejde foregår stadig væk på embedsmandsniveau, og det er ikke noget, jeg er involveret i.
Det agter jeg heller ikke at blive, før der skal træffes politiske beslutninger desangående.
Og så synes jeg, at vi skal snakke om det til den tid.
Det er jo langt mere rimeligt, at vi så får en diskussion.
Så er det muligt, at man er uenig i den politiske beslutning, som jeg har truffet.
Men lad os dog tage det på det ordentlige grundlag frem for i øjeblikket, hvor vi jo ikke har et ordentligt grundlag at diskutere det på.
Hans Christian Schmidt (V), 2013-11-13:
Men, vil jeg sige til skatteministeren, det var netop heller ikke det, vi spurgte om, altså om der er truffet beslutning.
Vi ved, hvor meget det betyder for folks tryghed i ansættelsen.
Vi ved, at der er stor forskel på, om statslige arbejdspladser ligger et sted, hvor man har det hårdt i forvejen, eller om de ligger et sted, hvor der er mange arbejdspladser.
Vi ved også, at det er skatteministeren, der burde sige til sine chefer, hvordan og hvorledes det her foregår – og det var sådan set det, vi efterspurgte.
Det var bare det, jeg bad om, nemlig at skatteministeren skulle have sagt: Jeg tager mig af det her, og jeg ved, hvad der foregår.
Holger K. Nielsen (SF), 2013-11-13:
Det, jeg bare kan sige, er, at SKAT er i gang med en effektivisering i øjeblikket, og at der i dag desværre bliver fyret en lang række medarbejdere.
Som jeg har sagt, vil det jo være meget mærkeligt, hvis ikke også det fik en konsekvens for den fremtidige lokalisering.
Det, jeg bare siger, er, at der ikke er truffet beslutning om, hvordan den fremtidige lokalisering skal være.
I den forbindelse vil man tage store geografiske hensyn, således at SKAT stadig væk er en landsdækkende organisation.
Hans Christian Schmidt (V), 2013-11-13:
Da vi startede med den her runde og den her debat med alle de her spørgsmål for snart 1 time siden, startede skatteministeren med at sige, at skatteministeren ingenting kendte til det og ikke kunne bekræfte, at der var nogen overvejelser.
Nu har vi så bevæget os gennem seks spørgsmål og er kommet frem til, at jo, der foregår overvejelser, og ja, der skal ske lukninger.
Man kan ikke komme ind på hvilke – det kan skatteministeren ikke på nuværende tidspunkt.
Og når man står og diskuterer det, vil jeg sige til skatteministeren, kan man jo sagtens have en forståelse for det, men det, der er problemet, er, at skatteministeren så ikke samtidig kunne sige, for det kunne nemlig have hjulpet på det hele: Jeg vil gerne sige, at jeg som skatteminister har ansvaret, jeg følger den her sag nøje, jeg ved præcis, hvad der foregår, jeg ved, hvilke overvejelser der er, og når jeg engang skal til at tage en beslutning, vil jeg også bruge det erfaringsgrundlag, jeg har indhøstet under hele processen.
I stedet valgte skatteministeren det modsatte og sagde: Jeg kender ikke noget til det, I må ikke spørge mig om noget, jeg ved slet ingenting, og går de og tænker noget derovre, hvilket ikke er unaturligt, er det ikke noget, jeg ved noget om.
Det er jo det modsatte, skatteministeren skulle sige, nemlig at skatteministeren påtager sig ansvaret, skatteministeren følger det her, og at skatteministeren har givet dessinerne for, hvordan det skal ske.
Anne-Mette Winther Christiansen (V), 2013-11-13:
Skatteministeren ønsker at gøre en indsats i forhold til skattely, har jeg forstået.
Vil skatteministeren placere den arbejdsopgave i et yderområde?
Holger K. Nielsen (SF), 2013-11-13:
Endnu en gang vil jeg sige, at jeg ikke vil gå ind og tale om konkrete skattecentre.
Jeg kan sige, at der vil blive taget vidtgående geografiske hensyn.
Det skal det af hensyn til SKAT selv, det skal det af hensyn til de arbejdspladser, der er i forskellige dele af landet, og det skal det af hensyn til borgerne.
Anne-Mette Winther Christiansen (V), 2013-11-13:
Hvis nu man havde sat sig ind i situationen og havde forholdt sig til den – og det var jo ikke i går, skatteministeren tiltrådte stillingen – ville man også være klar over, at der er digitalisering, og at rigtig meget arbejde foregår uden egentlig direkte ansigt til ansigt-kontakt med den borger, det vedrører.
Så jeg vil sige, at vores yderområder er klar til de opgaver.
Kan skatteministeren her bekræfte og bestyrke os i troen på, at der ikke bliver fjernet arbejdsopgaver, og at der ikke bliver fjernet personer fra skattecentrene i yderområderne, men til gengæld inde i de større byer?
Holger K. Nielsen (SF), 2013-11-13:
Tak for spørgsmålet.
Som jeg redegjorde for i besvarelsen af det forrige spørgsmål, nr. S 386, har SKAT siden 2005 gennemført en omfattende effektivisering, uden at det har betydet væsentlige ændringer i fordelingen af arbejdspladser mellem landsdelene.
Jeg vil også gerne gentage, at det er regeringens mål at skabe en holdbar fremgang i beskæftigelsen og velstanden i hele Danmark.
Det betyder bl.a., at vi skal sikre en så effektiv offentlig sektor som muligt.
Det er med til at frigøre ressourcer, som kan prioriteres til andre vigtige formål.
Det er ligeledes et vilkår, at SKAT ligesom resten af den offentlige sektor skal effektivisere opgaveløsningen, dvs. producere mere med færre ressourcer.
Vi har også været rundt om de forskellige og indimellem modstridende hensyn, der skal tages, når den fremtidige placering af skattecentre skal fastlægges.
Der er behov for en grundig analyse, inden den fremtidige placering fastlægges.
Derfor kan jeg sige, at der ikke er truffet beslutning om, hvilke skattecentre der vil blive nedlagt fremadrettet.
Jeg kan dog sige, at det ikke er hensigten at centralisere skatteopgaven i København.
SKAT skal fortsat være en landsdækkende organisation.
Men præcis hvor skattecentrene vil komme til at ligge, kan jeg ikke svare på i dag.
Anne-Mette Winther Christiansen (V), 2013-11-13:
Vil ministeren garantere, at der ikke kommer færre arbejdspladser i skattecentrene i yderområderne og samtidig flere arbejdspladser i skattecentrene i de større byer?
Holger K. Nielsen (SF), 2013-11-13:
Den opgave kan bestemt godt ligge i et yderområde – det er fuldstændig korrekt.
Men om den kommer til at ligge i et yderområde, eller om dele af den kommer til at ligge i et yderområde, kan jeg ikke svare på.
Det er jo en del af den administrative planlægning, der finder sted i SKAT, og som SKATs direktør og SKATs ledelse står for.
Men jeg kan garantere for, at der vil ske en styrkelse af hele det område, og det er bestemt ikke udelukket, at de funktioner kommer til at ligge i yderområderne, men det kan jeg ikke stå og svare på her i dag.
Hr. Hans Christian Schmidt har jo selv været minister.
Vidste han noget om alle de overvejelser, der foregik i Fødevarestyrelsen, da han var fødevareminister?
Det gjorde han da vist ikke.
Så det her er udtryk for noget dybt hyklerisk, når hr. Hans Christian Schmidt anklager mig for ikke at vide alt, hvad der måtte være af forskellige overvejelser blandt embedsmænd – ikke mindst i så stor en organisation som SKAT, hvor der er omkring 7.000 medarbejdere.
Jeg ved ikke, hvad hr. Hans Christian Schmidt hentyder til, når han siger, der er embedsmænd, der rejser rundt i landet og siger det ene og det andet.
Hans Christian Schmidt (V), 2013-11-13:
Altså, den, der pisker en stemning op her, er skatteministeren, som ikke svarer på spørgsmål, som bekymrer folk.
Jeg kan sige til skatteministeren, at jeg ikke synes, det er rart at høre, at skatteministeren ikke synes, det er noget, man skal sætte sig ind i.
Holger K. Nielsen (SF), 2013-11-13:
Jamen selvfølgelig vil jeg da sætte mig ind i det.
Jeg går da ud fra, at også Venstres folketingsmedlemmer sætter sig ind i sagerne, før de udtaler sig, selv om jeg somme tider kan have mine tvivl om det, det må jeg sige.
Men selvfølgelig vil jeg sætte mig ind i det.
Det er derfor, jeg siger, at jeg ikke ved, hvad de overvejelser ender med.
Jeg ved det simpelt hen ikke.
At der er nogle overvejelser, nogle analyser, synes jeg da ikke er unaturligt, men jeg har ingen anelse om, hvor i systemet de er henne.
Jeg har ingen anelse om, hvornår der skal træffes en endelig beslutning.
Jeg går ud fra, at når sagen er analyseret så meget, at der kan træffes en politisk beslutning, så vil jeg også kunne orientere nærmere om det.
Men der er vi bare ikke endnu.
Det er derfor, jeg har meget svært ved at svare på de spørgsmål, som kommer fra Venstre, hvor Venstre i virkeligheden står her i dag og pisker en stemning op, som jeg synes er helt, helt uberettiget.